KIRJALLINEN KYSYMYS E-3102/02 esittäjä(t): Roberta Angelilli (UEN) komissiolle. Kunnallinen päivähoito Roomassa.



Virallinen lehti nro 092 E , 17/04/2003 s. 0229 - 0230



KIRJALLINEN KYSYMYS E-3102/02 esittäjä(t): Roberta Angelilli (UEN) komissiolle (29. lokakuuta 2002) Aihe: Kunnallinen päivähoito Roomassa Sevillassa Eurooppa-neuvoston kokouksessa 21. kesäkuuta 2002 käydyissä keskusteluissa ja jäsenvaltioiden ja yhteisön laajoja talouspoliittisia suuntaviivoja koskevissa suosituksissa tuotiin esiin, että EU:n näkökulmasta Italian työvoimamarkkinat eivät vielä toimi toivotulla tavalla. Tämä koskee etenkin naisten työssäkäynnin edistämistä. Yksi naisten työssäkäyntiä jarruttavista tekijöistä on julkisen lastenhoitojärjestelmän puutteellisuus, etenkin kunnallisten päiväkotien puute. Esimerkiksi Roomassa päivähoitomahdollisuudet eivät vastaa tarvetta. Tämä merkitsee, että lapsille on tarjolla vähän päivähoitopaikkoja ja jonotuslistat ovat pitkät. Toistaiseksi Rooman kunta ei ole ryhtynyt riittäviin toimiin kaupungin tilanteen ratkaisemiseksi ja tällä hetkellä noin 5 000 lasta on vailla hoitopaikkaa. Haluaisin kuulla komissiolta: 1. mahdollisista olemassa olevista hyvistä ratkaisuista tällaiseen tilanteeseen, 2. mahdollisista asiaa koskevista raporteista ja selvityksistä, 3. sen mielipiteen asiasta. Anna Diamantopouloun komission puolesta antama vastaus (27. marraskuuta 2002) 1. Parhaiden ratkaisujen osalta komissio pyytää arvoisaa jäsentä tutustumaan kertomukseen Hoitotyö Euroopassa, joka sisältää analyysin kaikkien jäsenvaltioiden päivähoitoa koskevista strategioista. Komissio lähettää tämän kertomuksen suoraan arvoisalle jäsenelle ja parlamentin sihteeristölle. Toinen kertomus Gender equality in the European Union: Examples of good practices (19962000) (Sukupuolten välinen tasa-arvo Euroopan unionissa: Esimerkkejä hyvistä toimintatavoista (19962000)) on luettavissa seuraavalla komission www-sivustolla: http://europa.eu.int/comm/employment_social/equ_opp/documents_en.html. 2. Aiheesta on useita selvityksiä ja kertomuksia. Kun puhutaan Euroopan unionista, yhteiset työllisyysraportit ovat hyviä tiedonlähteitä, sillä ne sisältävät tietoa suoraan kansallisista toimintaohjelmista. Yhteiset työllisyysraportit sisältävät yhteenvedon jäsenvaltioiden sitoumuksista tarjota päivähoitopalveluita. Yksi suurimmista ongelmista on, että kansallisten tietojen vertailu on hyvin vaikeaa, jos ei mahdotonta. Tästä syystä komissio tutkii parhaillaan mahdollisuuksia hankkia vertailukelpoista tietoa Euroopan unionin tasolla. Tästä aiheesta on tehty mielenkiintoinen Eurostat-tutkimus: Feasibility study on the availability of comparable child care statistics in the European Union (Toteutettavuustutkimus vertailukelpoisten päivähoitotilastojen saatavuudesta Euroopan unionissa), joka on luettavissa sivustolla: http://europa.eu.int/comm/eurostat/Public/datashop/print-catalogue/EN?catalogue=Eurostat&collection=12-Working%20papers%20and%20studies. Jäsenvaltioita pyydettiin ilmoittamaan kansallisissa toimintasuunnitelmissaan joitakin sovittuja, päivähoitomahdollisuuksia koskevia indikaattoreita, jotka antoivat tärkeää tietoa aiheesta. Komissio käsittelee parhaillaan kyseisten indikaattoreiden ja tietojen parantamista. 3. Barcelonassa 15. ja 16. maaliskuuta 2002 pidetyssä Eurooppa-neuvostossa jäsenvaltiot sopivat kansallisista tavoitteista lastenhoitopalvelujen tarjoamisessa. Lastenhoitopalveluja pitäisi tarjota vuoteen 2010 mennessä vähintään 90 prosentille kolmevuotiaista ja sitä vanhemmista alle kouluikäisistä lapsista ja vähintään 33 prosentille alle kolmevuotiaista lapsista. Vuosien 2001 ja 2002 työllisyyttä koskevien kansallisten toimintasuunnitelmien tietojen mukaan lastenhoitopalvelujen tarjonnassa on kahden viime vuoden aikana tapahtunut jonkin verran myönteistä kehitystä. Vuoden 2001 työllisyyttä koskevien kansallisten toimintasuunnitelmien mukaan jotkin maat asettivat, vastauksena vuoden 2001 suuntaviivoihin, määrällisiä tavoitteita lastenhoitopalvelujen tarjonnan lisäämiselle, sekä absoluuttisina lukuina että prosenttiosuuksina. Vuoden 2002 työllisyyttä koskevissa kansallisissa toimintasuunnitelmissa annetut tiedot osoittavat, että lastenhoitopalvelujen tarjonta on parantunut edelleen, vaikka se onkin vielä kaukana Barcelonan tavoitteista. Italian osalta on tunnustettu tosiasia, että lasten ja muiden huollettavien hoitopalvelujen puute hankaloittaa naistyövoiman tarjontaa. Tästä syystä neuvosto laati erityisen suosituksen, jossa pyydettiin Italiaa asettamaan tavoitteita hoidon tarjonnalle. Italian työllisyyttä koskevassa kansallisessa toimintasuunnitelmassa vuodelle 2002 on määritetty naisten työllisyystavoite tunnustaen myös sovittelupolitiikan merkitys, mutta Italia ei vielä ole esittänyt määrällisiä tavoitteita.